【有片】冇奇迹!利物浦贏波出局 沙拿敗家
2024年04月19日 09:00
東網電視
更多新聞短片
沙拿今場入波,但亦浪費機會。(Getty Images)
周五(19日)凌晨歐霸盃8強次回合,利物浦作客阿特蘭大開靚個頭,7分鐘就打開紀錄,可惜最終無以為繼小勝1比0,兩回合合計輸1比3出局。穆罕默德沙拿今場錯失單刀成為罪人,不過領隊高普就拒絕責怪,話好滿意球隊今場表現。
雖然首回合輸0比3,不過利物浦過往有唔少神奇反勝事迹,4年前歐聯亦作客贏過阿特蘭大5比0,所以唔少利迷都充滿期待。「紅軍」今場開個靚頭,7分鐘就由沙拿射入12碼,大把時間收復失地,上半場尾段沙拿再有單刀,但佢嘅笠射「離行離迾」,浪費黃金機會。下半場利物浦體力下降,連攻勢都做唔到,最終只能小勝1比0,贏波出局。
高普賽後表示:「我哋出局唔係因為今場,而係輸喺首回合,阿特蘭大值得晉級。我鍾意利物浦今場開局表現,如果入到第2球當然有幫助,我對出局失望,但並唔憤怒。」對於沙拿受到猛烈批評,高普就力撐:「我唔擔心沙拿,前鋒就係會有狀態起伏,佢嘅人生唔係第1次單刀失機,我唔會為呢次冇運射門小題大造。」